Námestie Andreja Hlinku (Žilina)

náhľad|Bronzová socha Andreja Hlinku na podstavci s nápisom „Andrej Hlinka - Otec národa“
Námestie Andreja Hlinku je námestie v Žiline. Je pomenované po slovenskom buditeľovi Andrejovi Hlinkovi. 

Námestie je ďalším významným žilinským kultúrnym centrom po Mariánskom námestí a súčasťou pešej zóny. Bronzová socha Andreja Hlinku bola odhalená v roku 1994, jej autorom je žilinský sochár Ladislav Berák. Na námestí sa nachádza stupňovitá fontána a budovy, v ktorých sídlia Považská galéria umenia (na budove je pamätná tabuľa pripomínajúca konanie výstavy maliarov v roku 1903), banky a obchodné centrum Mirage.

Na námestie nadväzuje nedávno rekonštruovaný najstarší žilinský mestský park Sad SNP s hudobným pavilónom a fontánou. V sade je pamätník odhalený pri príležitosti 10. výročia oslobodenia Žiliny (1955) od sochára Rudolfa Pribiša. Vznik sadu sa datuje medzi roky 1902 až 1908.

Z námestia je pohľad na jeho dominantu – Kostol Najsvätejšej Trojice a Burianovu vežu (zvonicu). Medzi námestím a kostolom je balustráda z roku 1940, na ktorej sa nachádza súsošie sv. Cyrila a Metoda.

náhľad|500px|stred|Pohľad na námestie z balustrády, na dominantnú stupňovitú fontánu, vianočný stromček v strede a šedú budovu Považskej galérie umenia v pravej polovici

 Iné projekty 

 Externé odkazy 
Virtuálna panoráma námestia

Kategória:Námestia v Žiline